

SESSIÓ ORDINÀRIA DEL PLE DE L’AJUNTAMENT

DEL DIA 23 DE GENER DE 2012
Acta núm. 2
Assistents: 

NEUS LLOVERAS I MASSANA

GERARD MARTÍ FIGUERAS I ALBÀ

ARIADNA LLORENS I GARCÍA

GLÒRIA GARCÍA I PRIETO

MIQUEL ÀNGEL GARGALLO SERRANO

JAUME MUNNÉ I MUNNÉ

FRANCESC XAVIER SÁNCHEZ VERA

MARIA JOSEP RIBA HUGUET

JOAN GIRIBET DE SEBASTIÁN

JOAN IGNASI ELENA GARCÍA
ENCARNA GRIFELL MARTÍN
JUAN LUIS RUIZ LÓPEZ
ORIOL ESCALAS NOLLA
JOAN MARTORELL MASÓ

XAVIER CARBONELL CIRAUQUI

GERARD LLOBET SÁNCHEZ

SANTIAGO RODRÍGUEZ SERRA

CARMEN MARÍA RODRÍGUEZ MARTÍNEZ

FRANCISCO ÁLVAREZ MARÍN

QUIM ARRUFAT IBÁÑEZ

MARC FONT I RIMBAU

MARTA RIUS GALLART

IOLANDA SÁNCHEZ ALCARAZ

MANEL CLAVER ROSO

ORDRE DEL DIA

    1.
Aprovació, si s’escau, de l’esborrany de l’acta de la sessió ordinària del Ple de l’Ajuntament de 12 de desembre de 2011.


ALCALDIA-PRESIDÈNCIA

    2.
Donar compte del Decret relatiu al nomenament del Sr. GERARD FIGUERAS com a quart tinent d’alcalde.

    3.
Adhesió d’aquest Ajuntament a l’Assemblea de Municipis per la Independència i aprovació dels seus estatuts.

SERVEIS A LES PERSONES

    4.
Ratificació del Decret relatiu al cessament de la Sra. MONTSERRAT MALLORQUÍ VICENS com a personal eventual directiu.

    5.
Ratificació dels Decrets relatius al nomenament del Sr. JAVIER MARTÍNEZ GÓMEZ com a personal eventual directiu.

    6.
Ratificació dels Decrets relatius al cessament i nomenament del Sr. FRANCESC SURROCA PASCUAL com a personal eventual directiu.

    7.
Ratificació del Decret de 5/1/2012, relatiu de determinats llocs de treball del Departament de Recursos Humans. 

    8.
Donar compte de l’acord de la JGL de 20 de desembre de 2011, d’avalar el Consorci de Serveis a les Persones per a una operació de préstec.

    9.
Donar compte de l’acord de la JGL de 18 de gener de 2012, d’aprovació de l’encomana de servei continguda al conveni amb l’IMET, per a la realització de l’actuació Mediació Social i Interculturalitat.


SOCIETAT DEL CONEIXEMENT I SERVEIS PERSONALS SECTORIALS
  10.
Donar compte de l’acord de JGL de 13 de desembre de 2011, d’aprovació de l’addenda al conveni entre l’Ajuntament de Vilanova i la Geltrú i la Fundación Instituto de Reinserción Social (Fundació IReS) per a la realització d’activitats de promoció de la salut durant l’any 2011, en el marc de l’Oficina Jove del Garraf.

  11.
Donar compte de l’acord de la JGL de 20 de desembre de 2011, d’aprovació del conveni de col·laboració amb el Departament d’Ensenyament de la Generalitat de Catalunya per a la realització de programes de qualificació professional en la modalitat Pla de Transició al Treball.

  12.
Donar compte de l’acord de JGL de 10 de gener de 2012, d’aprovació dels convenis d’utilització de l’Envelat per a la temporada 2011-2012.


PROMOCIÓ DE LA CIUTAT

  13.
Donar compte de l’acord de JGL de 10 de gener de 2012, d’aprovació del conveni de col·laboració amb l’Associació organitzadora dels Tres Tombs per a l’any 2012.


SERVEIS A LA CIUTAT I PARTICIPACIÓ
  14.
Verificar el Text refós del Pla de millora urbana del nucli antic, que incorpora en el document, a títol informatiu, les determinacions regulades a la Modificació puntual del Pla General d’Ordenació Urbana en dit àmbit.

  15.
Aprovació inicial de l’Ordenança de la Carta de Colors del Nucli Antic.


MOCIONS

  16.
Moció del PP sobre la semaforització.

  17.
Moció de la CUP per a la compra d’habitatges en procés de desnonament.

  18.
Moció d’ICV lamentant l’incompliment de la moció aprovada per unanimitat del 3 d’octubre de 2011 per mantenir i promoure una política activa de rehabilitació a Vilanova i la Geltrú.

  19.
Moció d’ICV per la reducció del peatge de la C-32 al seu pas per Vallcarca i entrevista amb el Conseller de Territori i Sostenibilitat.

  20.
Moció d’ICV per reclamar la continuïtat del projecte “Costes del Garraf”, un Espai Xarxa Natura 2000 (ES5110020).

  21.
Moció de la CUP davant la manca d’espais culturals i per al jovent.

  22.
Moció del PSC en favor de les inversions necessàries als centres sanitaris de la comarca.

  23.
Moció del PSC sobre els usos del Port.

  24.
Moció del PSC perquè s’inclogui la construcció de l’Escola Pasífae en els pressupostos de la Generalitat per a l’any 2012.

  25.
Moció sobre l’increment del peatge de l’autopista.

  26.
Moció del PP sobre les inversions de la Generalitat.

  27.
Moció del PP sobre les zones d’estacionament regulat.


ALCALDIA-PRESIDÈNCIA

  28.
Renúncia al seu càrrec de regidor d’aquest Ajuntament del Sr. JAUME MUNNÉ I MUNNÉ.

PREGUNTES

  29.
Pregunta del grup municipal d’ICV:

· Sobre la Platja Llarga.

  30.
Preguntes del grup municipal del PSC:

· Sobre el Cinema Bosc.

· Sobre els Casals de la Gent Gran.

  31.
Preguntes del grup municipal del PP:

· Sobre la millora de la senyalització viària a la ciutat.

· Sobre la priorització en la contractació d’empreses locals i comarcals.



    PRECS
_______________________________________________________________

    1.
Aprovació, si s’escau, de l’esborrany de l’acta de la sessió ordinària del Ple de l’Ajuntament de 12 de desembre de 2011.

S’aprova l’esborrany de l’acta de la sessió ordinària que va tenir lloc el dia 12 de desembre de 2011.
    2.
alcaldia-presidència. Donar compte del Decret relatiu al nomenament del Sr. GERARD FIGUERAS com a quart tinent d’alcalde.

Es dóna compte del Decret de l’Alcaldia de data 1 de gener de 2012:

Fonaments de dret

1. 
Articles 23.3 de la Llei 7/85, de 2 d’abril, reguladora de les bases del règim local.

2. 
Article 55 del Decret Legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya.

3. 
Articles 41.3, 46.1 i 47 del Reglament d'organització, funcionament i règim jurídic de les corporacions locals, de 28 de novembre de 1986.

4.
Decret d’alcaldia de data 14 de juliol, pel qual es nomenaven els tres primers tinents/es d’alcalde.

Per tot això,

RESOLC:

“PRIMER. Nomenar quart tinent d'alcalde el regidor GERARD FIGUERAS I ALBÀ.
SEGON. Als tinents d'alcalde, com a tals, els correspondrà substituir aquesta Alcaldia per l'ordre del seu nomenament, en la totalitat de les seves funcions, en els casos d'absència, malaltia o impediment que impossibilitin l'exercici de les seves atribucions.

TERCER. Es donarà compte de la present resolució en la primera sessió plenària que es faci; es notificarà personalment a les persones designades, i es publicarà en el Butlletí Oficial de la Província, sense perjudici de la seva efectivitat des del dia següent a la present resolució."

    3.
alcaldia-presidència. Adhesió d’aquest Ajuntament a l’Assemblea de Municipis per la Independència i aprovació dels seus estatuts.
Es deixa sobre la taula.
    4. 
serveis a les persones. RaTIFICACIÓ DEL DECRET RELATIU AL Cessament de la Sra. MONTSERRAT MALLORQUÍ VICENS com a personal eventual directiu.

S’acorda:

“Ratificar el Decret de l’Alcaldessa de data 1 de gener de 2012, el qual literalment és el següent:
DECRET d’1 de gener de 2012

Relació de fets
Atesa la reorganització interna que s’està portant a terme en aquest ajuntament que afecta a diferents àrees i serveis, amb la finalitat de fer més eficaç la gestió administrativa i millorar l’optimització de recursos, el que comporta en determinats casos les redefinicions i adscripcions dels llocs de treball.
Atès que pel que fa a la direcció dels Recursos Humans d’aquest ajuntament s’ha considerat adient l’adscripció d’aquest lloc de treball per personal de plantilla d’aquest ajuntament, el que suposa la necessitat d’amortitzar el lloc de treball acordat pel Ple de 20 de desembre de 2010 definit com a cap de servei de Recursos Humans ocupat per personal eventual directiu.
Fonaments de dret

Atès l’acord plenari de 20-10-2010, pel qual es va nomenar la Sra. MONTSERRAT MALLORQUÍ VICENS personal eventual directiu per ocupar el lloc de treball de directiu de Recursos Humans, el qual va ser ratificat per acord plenari de 4 de juliol de 2011.

Atès que segons determina l’art. 10.3 de Decret 214/90, de 30 de juliol, pel qual s’aprova el Reglament del Personal al servei de les corporacions locals, correspon al Ple de la Corporació el cessament del personal eventual directiu.
Atès, no obstant, la necessitat urgent d’accelerar la reorganització administrativa i l’assignació dels recursos humans corresponents.
Atès el que determina l’article 21.1.h) de la Llei 7/85, reguladora de les bases de règim local pel que fa a les atribucions del president de la corporació.
Per tot això, RESOLC:

“PRIMER. Acordar el cessament de la Sra. MONTSERRAT MALLORQUÍ VICENS com a personal eventual directiu d’aquest ajuntament que ocupa el lloc de treball de cap de servei de Recursos Humans amb efectes de 31 de desembre de 2011.

SEGON. Amortitzar el lloc de treball de cap de serveis de Recursos Humans sotmès al règim de personal eventual directiu creat per acord plenari de 20-12-2010.

TERCER. Aquest decret haurà d’esser ratificat a la propera sessió plenària de l’Ajuntament.”
   5.
serveis a les persones. Ratificació dels Decrets relatius al nomenament del Sr. JAVIER MARTÍNEZ GÓMEZ com a personal eventual directiu.

S’acorda:

“Ratificar els decrets de l’alcaldessa de dates 1 i 13 de gener de 2012, els quals literalment són els següents:
DECRET d’1 de gener de 2012
Relació de fets

Atesa la reorganització interna que s’està portant a terme en aquest ajuntament que afecta a diferents àrees i serveis, amb la finalitat de fer més eficaç la gestió administrativa i millorar l’optimització dels recursos disponibles, el que comporta en determinats casos les redefinicions, adscripcions i creació dels llocs de treball corresponents.
Atès que pel que fa a la direcció i coordinació dels diferents serveis i àrees de l’Ajuntament, així com de l’equip directiu, resulta necessari incorporar a l’organització municipal la figura de la gerència municipal, mitjançant la creació i la seva adscripció per personal eventual de caràcter directiu. 
Fonaments de dret
Atès el que prescriuen el articles 9.1.b), 10 i 12 del decret 214/90, de 30 de juliol, pel qual s’aprova el Reglament del Personal al servei de les corporacions locals, en relació amb personal eventual directiu.

Atès l’article 21.1.h) de la Llei 7/1985, reguladora de les bases de règim local referent a les atribucions del president de la corporació.

Per tot això, RESOLC:

“PRIMER. Nomenar el Sr. JAVIER MARTÍNEZ GÓMEZ, amb efectes del dia 9 de gener de 2012, personal eventual directiu d’aquest ajuntament per ocupar el lloc de treball de gerent municipal, del grup de titulació A1, amb una dedicació de 35 hores setmanals i una retribució de 51.900 euros bruts anuals, distribuïts en 14 pagues l’any, el qual tindrà com a contingut l’execució de les següents funcions:
· Dirigir l'organització tècnico-administrativa de l'Ajuntament, i coordinar les diferents àrees municipals i els ens participats (al 100% o de forma majoritària).

· Dirigir, coordinar i supervisar l’equip directiu de l’Ajuntament i el personal que exerceixi tasques de comandament dintre de la Corporació. 

· Impulsar i coordinar l'execució dels acords presos pels òrgans de govern de l'Ajuntament.

· Fer el seguiment i l'avaluació de les accions incloses al Pla d'Actuació Municipal i dels objectius fixats per l'equip de govern.

· Avaluar el resultat i la qualitat de les polítiques públiques realitzades per l'Ajuntament i els seus organismes, tot aportant possibilitats de millora en les mateixes.

· Impulsar un sistema de processos i de control de qualitat que incrementi la transversalitat entre les diferents àrees de la Corporació, tot optimitzant el sistema de presa de decisions.

· Representar a la Corporació i abordar negociacions en nom seu segons se li encomanin.

Aquest nomenament està subjecte al règim d’incompatibilitats previst legalment, amb l’obligació de presentar la corresponent declaració de béns i activitats, i en les seves característiques bàsiques determinades anteriorment quedarà incorporat al catàleg de llocs de treball d’aquest ajuntament.

SEGON. Aquest decret haurà d’esser ratificat a la propera sessió plenària de l’Ajuntament.

TERCER. Una vegada ratificat aquest decret pel Ple de l’Ajuntament s’haurà de publicar al BOP, al DOGC i al Tauler d’anuncis de l’Ajuntament.”
DECRET de 13 de gener de 2012

Relació de fets

Atès que a la comissió informativa de Serveis a les Persones del dia 27/12/2011, l’equip de govern va informar de la necessitat de nomenar personal eventual directiu el Sr. JAVIER MARTÍNEZ GÓMEZ, per tal que assumís el més ràpidament possible les funcions relatives a la gerència municipal.

Atès que al Decret d’Alcaldia d’1 de gener del 2012, s’ha detectat l’error material pel que fa als efectes del nomenament, han de ser a partir del dia 28 de desembre del 2011, l’endemà de la sessió de la comissió informativa i no a partir del dia 1 de gener del 2012.

Fonaments de dret

Atès que de conformitat amb l’art. 105 de la Llei 30/92, de 26 de novembre, de règim jurídic de les administracions públiques i del procediment administratiu comú, en qualsevol moment es poden corregir els errors aritmètics i materials.

Per tot això, RESOLC:

“PRIMER. Subsanar l’error material detectat en l’esmentat Decret de l’Alcaldia, en el sentit de determinar els efectes del nomenament del Sr. JAVIER MARTÍNEZ GÓMEZ, a partir del 28 de desembre del 2011.

SEGON. Ratificar aquest decret a la propera sessió plenària que es celebri.”

    6. 
serveis a les persones. Ratificació dels Decrets relatius al cessament i nomenament del Sr. FRANCESC SURROCA PASCUAL com a personal eventual directiu.

S’acorda:

“PRIMER. Ratificar els decrets de l’alcaldessa de dates 1 i 13 de gener de 2012, els quals literalment són els següents:
DECRET d’1 de gener de 2012

Relació de fets
Atesa la reorganització interna que s’està portant a terme en aquest ajuntament que afecta a diferents àrees i serveis, amb la finalitat de fer més eficaç la gestió administrativa i millorar l’optimització dels recursos, el que comporta en determinats casos les redefinicions, adscripcions i creació dels llocs de treball corresponents.

Atès que pel que fa a la direcció i coordinació del l’àrea de Serveis Urbanístics i Territorials, resulta necessari incorporar a l’organització municipal la figura del director d’aquests serveis, mitjançant la creació i la seva adscripció per personal eventual de caràcter directiu.
Atès que el Sr. FRANCESC SURROCA PASCUAL va ser nomenat personal eventual directiu per ocupar el lloc de treball de director del projecte d’Intervenció Integral en el Nucli Antic per tal de dirigir i coordinar l’esmentat projecte amb les implicacions i facultats derivades de la Llei 2/2004 de Millora de barris.

Atès que aquestes funcions quedaran integrades dintre de la direcció dels Serveis Urbanístics i Territorials de l’Ajuntament de Vilanova i la Geltrú.
Fonaments de dret
Atès el que prescriuen el articles 9.1.b), 10 i 12 del decret 214/90, de 30 de juliol, pel qual s’aprova el Reglament del Personal al servei de les corporacions locals, en relació amb personal eventual directiu.
Atès l’article 21.1.h) de la Llei 7/1985, reguladora de les bases de règim local referent a les atribucions del president de la corporació.
Per tot això, RESOLC:

“PRIMER. Cessar el Sr. FRANCESC SURROCA PASCUAL com a personal eventual directiu del lloc de treball de director del Projecte d’Intervenció Integral en el Nucli Antic, pel que fou nomenat per acord plenari de 4 de juliol de 2011, i en conseqüència amortitzar l’esmentat lloc de treball.
SEGON. Nomenar el Sr. FRANCESC SURROCA PASCUAL, amb efectes del dia 1 de gener de 2012, personal eventual directiu d’aquest ajuntament per ocupar el lloc de treball de director dels Serveis Urbanístics i Territorials de l’Ajuntament de Vilanova i la Geltrú, del grup de titulació A1, amb una dedicació de 35 hores setmanals i una retribució de 44.928,88 euros bruts anuals, distribuïts en 14 pagues l’any, el qual tindrà com a contingut l’execució de les següents funcions:
· Dirigir i coordinar els Serveis Urbanístics i Territorials de l’Ajuntament.
· Dirigir i coordinar el Projecte Integral en el Nucli Antic amb les facultats previstes a la Llei 2/2004, de Millora de Barris.

Aquest nomenament està subjecte al règim incompatibilitats previst legalment, amb l’obligació de presentar la corresponent declaració de béns i activitats, i en les seves característiques bàsiques, determinades anteriorment, quedarà incorporat al catàleg de llocs de treball d’aquest ajuntament. 

TERCER. Aquest decret haurà d’esser ratificat a la propera sessió plenària de l’Ajuntament.

QUART. Una vegada ratificat aquest decret pel Ple de l’Ajuntament s’haurà de publicar al BOP, al DOGC, i al Tauler d’anuncis de l’Ajuntament.”

DECRET de 13 de gener de 2012

Relació de fets

Atès que a la Comissió Informativa de Serveis a les Persones del dia 27/12/2011, l’equip de govern va informar de la necessitat de nomenar personal eventual directiu el Sr. FRANCESC SURROCA PASCUAL per tal que assumís el més ràpidament possible les funcions relatives a la direcció de l’àrea d’Urbanisme i Territori.

Atès que al decret d’Alcaldia d’1 de gener del 2012 s’ha detectat l’error material pel que fa als efectes del nomenament, que han de ser a partir del dia 28 de desembre del 2011, l’endemà de la sessió de la comissió informativa i no a partir del dia 1 de gener del 2012.

Fonaments de dret

Atès que de conformitat amb l’art. 105 de la Llei 30/92, de 26 de novembre, de règim jurídic de les administracions públiques i del procediment administratiu comú, en qualsevol moment es poden corregir els errors aritmètics i materials.

Per tot això, RESOLC:

“PRIMER. Subsanar l’error material detectat en l’esmentat Decret de l’Alcaldia, en el sentit de determinar els efectes del nomenament del Sr. FRANCESC SURROCA PASCUAL a partir del 28 de desembre del 2011.

SEGON. Ratificar aquest decret a la propera sessió plenària que es celebri.”

SEGON. La disposició relativa al cessament del Sr. FRANCESC SURROCA PASCUAL com a personal eventual directiu del lloc de treball de director del Projecte d’Intervenció Integral en el Nucli Antic, es condiciona al seu nomenament com a personal eventual directiu com a director dels serveis Urbanístics i Territorials de l’Ajuntament de Vilanova i la Geltrú.

TERCER.  Ampliar les funcions d’aquest lloc de treball enumerades al Decret de data 1 de gener de 2012, amb la inclusió de les següents:

· Direcció i seguiment de les accions i objectius de la Regidoria de Serveis a la Ciutat establerts al Pla d’Acció Municipal.

· Seguiment i control pressupostari, així com propostes de millora i optimització dels recursos materials, humans i econòmics de l’àrea de Serveis a la Ciutat.

· Direcció i coordinació dels caps de servei, del personal tècnic i de la resta de personal de l’àrea.

· Coadjuvar a la definició del sistema de prioritats de l’àrea, d’acord amb les accions i els objectius establerts al PAM, atesos els recursos econòmics i organitzatius disponibles.

· Redefinició i millora dels processos administratius, de control de la despesa, de la gestió dels serveis i de la presa de decisions.”
    7. 
serveis a les persones. Ratificació del Decret de 5/1/2012, relatiu A determinats llocs de treball del Departament de Recursos Humans. 

S’acorda:
“Ratificar el Decret del regidor delegat de Recursos Humans de data 5 de gener de 2012, en els seus apartats 1 i 2, que literalment diuen:
“PRIMER. Crear el lloc de treball de Director de Recursos Humans i Organització Interna, en el grup de classificació A1/542, complement de destí 28 i complement específic 24.723,82.

SEGON. Amortitzar el lloc de treball de cap de serveis de Recursos Humans del catàleg de llocs de treball corresponent al grup de titulació A1, complement de destí 26/461.”

    8. 
serveis a les persones. Donar compte de l’acord de la JGL de 20 de desembre de 2011, d’avalar el Consorci de Serveis a les Persones per a una operació de préstec.

Es dóna compte al Ple de l’Ajuntament de 23 de gener de 2012, de l’acord de la Junta de Govern Local de 20 de desembre de 2011, que literalment diu:

“Primer. Avalar el Consorci de Serveis a les Persones davant de CAIXABANK, SA, per l’operació de préstec hipotecari a llarg termini contractada amb la mateixa entitat per al finançament de la finalització de la inversió a la Plataforma Centre Multiserveis, d’acord amb les següent condicions de l’operació principal:

· Import : 1.100.000,00€

· Períodes d’amortització: 204 mesos

· Períodes de carència : 36 mesos

· Termini màxim: 240 mesos

· Periodicitat pagament : Mensual

· Tipus d’interès: Variable, referenciat a l’Euribor anual  amb un diferencial del 4%, i un índex substitutiu de revisió de IRPH Caixes a 12 mesos amb un diferencial de 2,5%, essent l’interès de sortida el 6,25% fins el 30 de novembre de 2012.

· Comissió d’amortització : 1%

· Comissió de cancel·lació : 1%

· Comissió de desistiment  : 0,50% els 5 primers anys, i 0,25% els anys posteriors.

· Comissió de subrogació : 1%

· Sistema de liquidació : Cànon vençut.

· Garantia: Hipotecària sobre la finca 61315 a nom de la Fundació Privada Hospital Comarcal de Sant Antoni Abat i del Consorci de Serveis a les Persones, aval de l’Ajuntament de Vilanova i la Geltrú i carta de conformitat de la Fundació Privada Hospital Comarcal de Sant Antoni Abat.

Segon. Facultar l’Il·lma. Alcaldessa per a signar els documents necessaris per tal de formalitzar aquesta operació, tot i que aquest fet pugui esdevenir en la figura jurídica de l’autocontractació, que hi hagi conflicte o concurrència d’interessos o múltiple representació, donat que recau en la mateixa persona, l’Il·lma. Sra. Neus Lloveras Massana, la representació de la Fundació Hospital Comarcal Sant Antoni Abat, hipotecant no deutor, i de l’Il·lustre Ajuntament de Vilanova i la Geltrú, part avalista o fiadora.

Tercer. Comunicar a la Direcció General de Política Financera, Assegurances i Tresor de la Generalitat de Catalunya. 

Quart. Donar compte al Ple municipal en la propera sessió.”
    9.
serveis a les persones. Donar compte de l’acord de la JGL de 18 de gener de 2012, d’aprovació de l’encomana de servei continguda al conveni amb l’IMET, per a la realització de l’actuació Mediació Social i Interculturalitat.
Es dóna compte de l’acord de la Junta de Govern Local de 18-1-2012, el qual diu el següent:

“Primer. Aprovar l’encomana de servei continguda al conveni amb l’Institut Municipal d’Educació i Treball (IMET), que s’adjunta com a Document 1, per a la realització de l’actuació MEDIACIÓ SOCIAL I INTERCULTURALITAT, que forma part de l’Expedient núm.: 2011Y5X310169/01 Actuació Integral en els sectors serveis i construcció a Vilanova i la Geltrú,  per a la contractació d’un/a Mediador/a Social, grup de cotització 04, CCAE 80, durada de 6 mesos i jornada 100%, d’acord amb la resolució EMO/2667/2011, de 7 de novembre, per la qual s’obre la convocatòria per al 2011 de subvencions per a la contractació de persones aturades que hagin exhaurit la prestació per desocupació o el subsidi d’atur, mitjançant plans d’ocupació a entitats locals.

Segon. Facultar el Sr. Miguel Àngel Gargallo Serrano, regidor d’Hisenda, Recursos Humans i Organització Interna, per delegació de la Sra. Alcaldessa de la Corporació,  per a la signatura dels esmentats convenis i per a les modificacions que, per motiu de desajust s’hagin de realitzar.”
  10.
societat del coneixement i serveis personals sectorials. Donar compte de l’acord de JGL de 13 de desembre de 2011, d’aprovació de l’addenda al conveni entre l’Ajuntament de Vilanova i la Geltrú i la Fundación Instituto de Reinserción Social (Fundació IReS) per a la realització d’activitats de promoció de la salut durant l’any 2011, en el marc de l’Oficina Jove del Garraf.
Es dóna compte de l’acord de la Junta de Govern Local de 13 de desembre de 2011, el qual és el següent:

“Primer. Aprovar l’addenda per al 2011 del conveni de col·laboració entre l’Ajuntament de Vilanova i la Geltrú i l’Institut de Reinserció Social (IRes).

Segon.  Destinar un màxim de TRES MIL QUATRE-CENTS CINQUANTA EUROS (3.450€) l’any 2011, a càrrec de la partida 09,169,2260602 Oficina Jove, per a donar cobertura a les factures presentades per l’Institut de Reinserció Social (IRes), per un màxim de 10 punts de salut descentralitzats.

Tercer. Facultar l’alcaldessa per a la signatura de la documentació necessària.”
  11.
societat del coneixement i serveis personals sectorials. Donar compte de l’acord de la JGL de 20 de desembre de 2011, d’aprovació del conveni de col·laboració amb el Departament d’Ensenyament de la Generalitat de Catalunya per a la realització de programes de qualificació professional en la modalitat Pla de Transició al Treball.
Es dóna compte de l’acord de la Junta de Govern Local de 20 de desembre de 2011:
“PRIMER. Aprovar el conveni, any 2012, de col·laboració amb el Departament d’Ensenyament de la Generalitat de Catalunya per a la realització de Programes de qualificació professional inicial organitzats en la modalitat PLA DE TRANSICIÓ AL TREBALL -PTT-, per a joves que han finalitzat l’ensenyament obligatori sense obtenir el títol de graduat/da en Educació Secundària Obligatòria. 

SEGON. Facultar l’alcaldessa, Sra. Neus Lloveras i Massana, per a la signatura de l’esmentat conveni.”
  12.
societat del coneixement i serveis personals sectorials. Donar compte de l’acord de JGL de 10 de gener de 2012, d’aprovació dels convenis d’utilització de l’Envelat per a la temporada 2011-2012.
Es dóna compte de l’acord de la Junta de Govern Local de 10 de gener de 2012:

“Primer. Aprovar els següents convenis d’utilització de l’Envelat per a la temporada 2001-2012 entre l’Ajuntament de Vilanova i la Geltrú i:


a.- L’Associació de Veïns del Tacó


b.- L’associació juvenil SO WHAT!


c.- La Federació d’Associacions pel Carnaval.

Segon. Facultar el senyor regidor Gerard Figueras i Albà per a la signatura dels documents que siguin necessaris  per a la formalització d’aquests convenis.

Tercer. Donar compte a la propera sessió plenària que es celebri.”
  13.
promoció de la ciutat. Donar compte de l’acord de JGL de 10 de gener de 2012, d’aprovació del conveni de col·laboració amb l’Associació organitzadora dels Tres Tombs per a l’any 2012.

Es dóna compte de l’acord de la Junta de Govern Local de 10 de gener de 2012:

“Primer. Aprovar el conveni de col·laboració amb l’ASSOCIACIÓ ORGANITZADORA DELS TRES TOMBS per a l’any 2012, el qual s’adjunta i figura com a annex I al present acord.

Segon. Aportar la quantitat de TRENTA MIL EUROS (30.000 €) a l’Associació amb càrrec de l’aplicació pressupostària 31.330.226,0608 Cultura popular i tradicional, del pressupost ordinari de despeses 2012.

Aquesta quantitat es farà efectiva en dos terminis: 15.000 € durant el mes de gener i els 15.000 € restants, abans d’acabar el primer quadrimestre de l’any 2012.

 Tercer. El present conveni serà vigent fins el 31 de desembre de 2012.

 Quart.  Es faculta l’Il·lma. Sra. Alcaldessa i la regidora de Cultura per a la signatura d’aquest conveni.

Cinquè. Donar compte al Ple de l’Ajuntament en la propera sessió plenària que es celebri.”
  14.
serveis a la ciutat i participació. Verificar el Text refós del Pla de millora urbana del nucli antic, que incorpora en el document, a títol informatiu, les determinacions regulades a la Modificació puntual del Pla General d’Ordenació Urbana en dit àmbit.
S’acorda:
“PRIMER. Aprovar la verificació del Text refós del Pla de millora urbana del nucli antic de Vilanova i la Geltrú, redactat per l’arquitecte Amador Ferrer, que incorpora les prescripcions contingudes en l’acord de la Comissió Territorial d’Urbanisme de Barcelona, de data 16 de desembre de 2010.
SEGON.  Trametre el present acord, juntament amb tres exemplars del document del Text refós esmentat,  degudament diligenciats, així com una còpia de la proposta en suport informàtic, a la Comissió Territorial d’Urbanisme de Barcelona, per al seu assabentat.”

  15.
serveis a la ciutat i participació. Aprovació inicial de l’Ordenança de la Carta de Colors del Nucli Antic.
Es deixa sobre la taula.

  16. 
Moció del PP sobre la semaforització. 

Es retira la moció.

  17. 
Moció de la CUP per a la compra d’habitatges en procés de desnonament.
Es deixa sobre la taula.

 18.
Moció d’ICV lamentant l’incompliment de la moció aprovada per unanimitat el 3 d’octubre de 2011  per mantenir i promoure una política activa de Rehabilitació a Vilanova i la Geltrú

S’acorda:
“PRIMER. Lamentem l’incompliment dels acords de la moció aprovada per unanimitat el passat 3 d’octubre.

SEGON. Instem al govern que de forma immediata compleixi el que va ser acordat per aquest Ple municipal.”

  19. 
MOCIÓ D’ICV PER A LA REDUCCIÓ DEL PEATGE DE LA C-32 AL SEU PAS PER VALLCARCA I ENTREVISTA AMB EL CONSELLER DE TERRITORI I SOSTENIBILITAT
  25. 
MOCIÓ SOBRE L’INCREMENT DEL PEATGE DE L’AUTOPISTA
Es tracten conjuntament la moció corresponent al punt 19 i la que correspon al punt 25 de l’ordre del dia i s’unifiquen en un sol acord.
L’acord adoptat és el següent:
“PRIMER. Rebutjar l’augment aplicat per a l’any 2012 de 6,05 €, preu del peatge de Vallcarca de l’autopista C-32.
SEGON. Que la Generalitat de Catalunya promogui reduccions del peatge de l’autopista C-32, considerant la situació socioeconòmica de la nostra comarca i la necessitat d’articular criteris de reequilibri territorial.

TERCER. Sol·licitar la realització d’una trobada, en el termini d’un mes, de l’alcaldessa i els portaveus dels grups municipals del Consistori amb l’Honorable Conseller de Territori i Sostenibilitat, Lluís Miquel Recoder i Miralles, on s’expressi el consens local sobre la necessitat que no es continuï penalitzant la nostra ciutat i comarca amb els peatges de la C-32.”

QUART. Que el Departament de Territori i Sostenibilitat de la Generalitat de Catalunya reconsideri l’augment del preu del peatge de Vallcarca per trajecte, del tram de l’autopista C-32 que uneix el Garraf amb el Baix Llobregat.

CINQUÈ. Que es mantinguin les bonificacions per als conductors que utilitzin de forma recurrent el peatge vigents fins a 31 de desembre de 2011.

SISÈ. Que el preu del peatge de Vallcarca sigui homologable a la mitjana de preu/quilòmetre de les autopistes de Catalunya.

SETÈ. Instar als grups parlamentaris amb representació al Congrés dels Diputats, a desbloquejar la tramitació de la proposició de Llei que va presentar el Parlament de Catalunya, i que va superar el debat amb presa en consideració, per a la creació de la subvenció, homogeneïtzació i rescat selectiu de peatges.

VUITÈ. Traslladar aquest acord al Departament de Territori i Sostenibilitat de la Generalitat de Catalunya.”

 20.
MOCIÓ D’ICV PER RECLAMAR LA CONTINUÏTAT DEL PROJECTE “COSTES DEL GARRAF”, UN ESPAI XARXA NATURA 2000 (ES5110020)
S’acorda:

“PRIMER. Que des del govern de Vilanova i la Geltrú, com a capital comarcal, es lideri i impulsi, conjuntament amb el Consorci Colls-Miralpeix, el posicionament a favor de continuar el Projecte “Costes del Garraf”, espai xarxa natura 2000 (ES5110020), instant al conseller Josep Maria Pelegrí i Aixut, d’Agricultura, Ramaderia, Pesca, Alimentació i Medi Natural de la Generalitat de Catalunya, per tal de desencallar l’actual situació de paràlisi. 

SEGON. Fer arribar aquest acord als membres participants, municipis i agents socials i econòmics que han participat en l’elaboració de la Proposta.”

  21. 
MOCIÓ DE LA CUP DAVANT LA MANCA D’ESPAIS CULTURALS I PER AL JOVENT.
S’acorda:

“Que l’Ajuntament posi solució a aquesta problemàtica de manca d’espais mitjançant, per una banda, l’obertura de determinats espais municipals de característiques no estrictament culturals o festives en determinats períodes de l’any i, per l’altra, arribant a acords amb entitats privades que disposin d’espais per adequar-los i posar-los a disposició de la ciutadania en determinats períodes de l’any.”

 22.
MOCIÓ DEL PSC EN FAVOR DE LES INVERSIONS NECESSÀRIES ALS CENTRES SANITARIS DE LA COMARCA.

S’acorda:
“PRIMER. Demanar al conseller de Salut del Govern de la Generalitat de Catalunya que estableixi el calendari d’execució dels acords presos en la sessió de la Comissió de Salut del Parlament de Catalunya, realitzada el 26 de maig de 2011, relativa a l’elaboració del projecte bàsic i executiu per a la construcció del nou hospital de referència comarcal a Vilanova i la Geltrú.

SEGON. Demanar al conseller de Salut del Govern de la Generalitat de Catalunya que comuniqui oficialment als ajuntaments de la comarca, al Consell Comarcal i al Consell Rector del Consorci Sanitari del Garraf, el calendari d’execució dels esmentats acords relatius a l’elaboració del projecte bàsic i executiu per a la construcció del nou hospital de referència comarcal a Vilanova i la Geltrú.

TERCER. Demanar al Govern de la Generalitat de Catalunya que, mentre no es porti a terme la construcció del nou hospital comarcal, adopti totes les mesures pressupostàries adients per poder fer front, ja des de l’exercici 2012, a les inversions necessàries perquè els actuals hospitals de referència (Sant Camil a Sant Pere de Ribes i Sant Antoni Abat a Vilanova i la Geltrú) i els Centres d’Atenció Primària puguin disposar de les infrastructures adequades per poder continuar oferint uns serveis sanitaris públics del màxim nivell i qualitat a tots els ciutadans i les ciutadanes de la comarca del Garraf.

QUART. Posar aquest Ple a la disposició de la Conselleria de Salut per a qualsevol qüestió que pugui requerir per part de l’Ajuntament de Vilanova i la Geltrú, per a facilitar el compliment dels Acords presos per part dels òrgans del Parlament de Catalunya.

CINQUÈ. Traslladar els presents acords al president de la Generalitat de Catalunya, al conseller de Salut, als ajuntaments de la comarca, al Consorci Sanitari del Garraf, al Consell Comarcal del Garraf, als comitès d’empresa dels hospitals Sant Camil i Sant Antoni Abat i als grups parlamentaris.”
 23.
MOCIÓ DEL PSC SOBRE ELS USOS DEL PORT.
S’acorda:
“PRIMER. Instar el Govern a presentar en Comissió Informativa, en un termini de tres mesos, un document de base que permeti debatre i fixar una posició municipal respecte com ha de ser el Port, els usos preferents i el seu encaix amb el conjunt de la ciutat, especificant -si s'escau- les modificacions que el Govern té previst dur a terme, i les actualitzacions -si així ho considera oportú- del Pla Especial d'Ordenació del Port, així com un calendari al respecte.

SEGON. Convocar el Consell Assessor de Baix a Mar perquè paral·lelament també es produeixi aquest debat amb el conjunt de la ciutadania.”

 24.
MOCIÓ DEL PSC PERQUÈ S’INCLOGUI LA CONSTRUCCIÓ DE L’ESCOLA PASÍFAE EN ELS PRESSUPOSTOS DE LA GENERALITAT PER A L’ANY 2012.

S’acorda:

“PRIMER. Instar el Govern de la Generalitat que reconsideri la no inclusió de cap partida en el pressupost de 2012 per a l’escola Pasífae i, per tant, hi habiliti una partida perquè es pugui iniciar la construcció de l’edifici de l’escola durant aquest any 2012.
SEGON. Exigir al Departament d’Ensenyament de la Generalitat que adeqüi de forma convenient les instal·lacions provisionals actuals amb un pati que estigui dotat d’ombra, d’arbrat, d’una pista esportiva, de jocs infantils, etc., perquè s’hi pugui desenvolupar l’activitat acadèmica en el centre d’una forma homologable a la de les altres escoles de la ciutat.

TERCER. Demanar al Departament d’Ensenyament de la Generalitat que aclareixi quin serà el futur immediat de l’escola i quines conseqüències se’n derivaran si s’opta per posposar sense data la construcció de l’escola, molt més enllà dels dos anys necessaris per a la seva construcció, i si s’optarà per la seva desaparició a mig termini, atesa la reducció de línies prevista per al curs vinent.”
  26. 
MOCIÓ DEL PP SOBRE LES INVERSIONS DE LA GENERALITAT.
S’acorda:
“PRIMER. Deixar constància del malestar de l’Ajuntament de Vilanova i la Geltrú, pel tracte discriminatori que rep aquesta ciutat i la comarca del Garraf en les inversions territorialitzades del projecte de pressupost per a l’any 2012, que s’acumulen als darrers anys.

SEGON. Instar el Govern de la Generalitat a tenir en consideració les necessitats d’inversions de Vilanova i la Geltrú i de la comarca del Garraf.

TERCER. Donar trasllat d’aquest acord al president del Govern de la Generalitat, al conseller d’Economia i Competitivitat i als grups parlamentaris del Parlament de Catalunya.”
  27.
MOCIÓ DEL PP SOBRE LES ZONES D’ESTACIONAMENT REGULAT.
S’acorda:
“Instar l’equip de Govern a estudiar, proposar i implantar, segons la disponibilitat pressupostària, una ampliació de l’ús de la tarifa reduïda per a residents per a l’estacionament en zones regulades a totes les zones de la ciutat, i durant tot l’any.”

  28.
RENÚNCIA AL SEU CÀRREC DE REGIDOR D’AQUEST AJUNTAMENT DEL SR. JAUME MUNNÉ I MUNNÉ.

Aquest Ple de l’Ajuntament acorda:
“PRIMER. Fer efectiva la renúncia al càrrec de regidor del Sr. JAUME MUNNÉ I MUNNÉ, i donar-se la Corporació per assabentada de l’existència de la corresponent vacant de regidor/a, declarant-la a la Junta Electoral Central, a l’efecte de procedir a la seva substitució, segons l’article 182 de la Llei Orgànica del règim electoral general.

SEGON. Manifestar, segons estableix l’apartat primer de la instrucció de 19 de juliol de 1991, que la persona a la qual correspon cobrir la vacant, al parer de la Corporació, és la Sra. BLANCA ALBÀ I PUJOL.

TERCER. Una vegada rebuda la credencial acreditativa de la condició d’electa a favor de la Sra. BLANCA ALBÀ I PUJOL, serà tramesa per la Corporació a la interessada, als efectes establerts a la normativa de règim local.”

Aquest és l’extracte dels acords adoptats en la sessió expressada a l’encapçalament, la qual cosa certifico.

El secretari acctal.

Josep Gomariz Meseguer

